Калі адбыліся такія змены з нашымі рэчкамі, што яны злучыліся? Даўным-даўно, можа яшчэ ў дагістарычныя часы. І калі народная памяць захавала згадку пра гэтую рэчку, то ўявіце сабе, як даўно жылі на гэтай зямлі нашы продкі! А магло такое стацца і адносна нядаўна. У прыватнасці, як мы ўжо згадвалі, рэльеф можа мяняцца ў выніку землятрусу. Вядома, што на тэрыторыі сучасных Украіны і Беларусі быў моцны землятрус 1 мая 1230 году, такі моцны, што ў Тураве разбурыў храм (адзін з першых, старажытнейшых на Беларусі храмаў). Магло дакаціцца і сюды. Як было дакладна і калі дакладна, мы не ведаем. Але па нашай версіі Зяльвянка злілася з нашай Паплаўкай і пацякла ў Балтыйскае мора, ў выніку геалагічных працэсаў, змены рэльефу адбыўся нахіл зямной кары ў іншы бок, і з часам па ранейшаму руслу Зяльвянкі ўжо да яе пацякла Ружанка. Ну а наша Паплаўка змялела, перасохла – бывала такое з рэкамі нават і без меліярацыі.